b'\n_START_ARTICLE_\nImatran Urheilijat\n_START_PARAGRAPH_\nImatran Urheilijat on Imatralla toimiva urheilun yleisseura. Seura on perustettu vuonna 1930, ja se toimi alun perin nimell\xc3\xa4 Vuoksenniskan Urheilijat. Seuran lajivalikoiman muodostivat alkuvuosina voimistelu, paini, nyrkkeily, pes\xc3\xa4pallo, yleisurheilu ja hiihto, mink\xc3\xa4 lis\xc3\xa4ksi seuran riveiss\xc3\xa4 on vuosien saatossa ollut mahdollista harrastaa my\xc3\xb6s koripalloa, j\xc3\xa4\xc3\xa4palloa, jalkapalloa, luistelua, suunnistusta sek\xc3\xa4 pujottelua. 1970-luvulta alkaen seuran jaostojen j\xc3\xa4senm\xc3\xa4\xc3\xa4r\xc3\xa4t kuitenkin kasvoivat niin voimakkaasti, ett\xc3\xa4 monet lajijaostot eriytyiv\xc3\xa4t omiksi seuroikseen._NEWLINE_Nykyisin Imatran Urheilijoilla on jaostot alppihiihdossa, ampumahiihdossa, kuntoliikunnassa, maastohiihdossa, py\xc3\xb6r\xc3\xa4ilyss\xc3\xa4 ja yleisurheilussa.'